నల్గొండ జిల్లా
బహుళార్థసాధక ప్రాజెక్టుకు సరైన నిర్వచనం చెప్పగల నాగార్జున సాగర్ ఈ జిల్లాకు ప్రధాన ఆకర్షణ. మానవ నిర్మిత ఆనకట్టలలో ఆసియాలోనే ఇది అతిపెద్దది. క్రీ.శ. 2వ శతాబ్దంలో ఈ ప్రాంతంలో నివసించిన బౌద్ధమతాచార్యుడైన ఆచార్య నాగార్జునుని పేరుతో నిర్మించిన ఈ ప్రాజెక్టును 1955లో అప్పటి ప్రధాని జవహర్‌లాల్‌ నెహ్రూ ప్రారంభించాడు. జలాశయం మధ్యలోని నాగార్జున సాగర్ నుంచి శ్రీశైలం వరకూ కృష్ణా నది పొడవునా 3568 చ.కి.మీ. విస్తీర్ణంలో వ్యాపించిన రిజర్వు అడవి దేశంలో వన్యమృగ సంరక్షణ కేంద్రాలన్నింటికంటే పెద్దది.జిల్లాలోని యాదగిరి గుట్ట, తెలంగాణాలోని పర్వత ప్రాంత దేవాలయాల్లో ఎంతో పేరుపొందింది. ఇక్కడి లక్ష్మీనరసింహస్వామి గుడి అన్ని ప్రాంతాలవారికి దర్శనీయ పుణ్యక్షేత్రం. దేవాలయ నిర్మాణ రీతి ప్రాచీన ఆధునిక సంప్రదాయాల కలగలుపుగా ఉంటుంది. ఏటా రథోత్సవం జరుగుతుంది. ఫాల్గుణ మాసంలో బ్రహ్మోత్సవం, పెళ్ళిళ్ళు విరివిగా జరిగే ప్రదేశం. జిల్లాలోని ఆలేరుకు సుమారు ఆరుకిలోమీటర్ల దూరంలోని కొలనుపాక జైన మతానుయాయులకు ఒక పవిత్ర యాత్రాస్థలం. ప్రస్తుతం ఇక్కడ శ్వేతాంబర శాఖకు చెందిన ఒక జైన దేవాలయం నిత్య పూజారాధనతో విలసిల్లుతోంది. కాకతీయుల నాటి ప్రసిద్ధి చెందిన శివాలయాలు సూర్యాపీట మండలం లోని పిల్లలమర్రి గ్రామంలో ఉన్నాయి. వాడపల్లి తీర్థం ఈ జిల్లాలో అతి పెద్ద శైవ క్షేత్రము.శివరాత్రి నాడు పుణ్యస్నానాలు అచరించడానికి ప్రజలు అధిక సంఖ్యలో వస్తారు.ఇది కృష్ణా,మూసీ మరియు అంతర్వేది సంగమం.
రాజశ్రీగార్లపాడు
ఈ గ్రామంలో ప్రతి సంవత్సరం ఉస్సేన్ సాహెబ్ పేరు మీదుగా మోహర్రం (పీర్ల పండుగ) ఘనంగా జరుగుతుంది. చుట్టు పక్కల గ్రామాల వారే కాక పలు ప్రాంతాల నుండి ఈ ఉత్సవాన్ని చూడటానికి జనం తండోపతండాలుగా తరలి వస్తుంటారు. హిందూ, ముస్లిం ప్రజలందరూ కలిసికట్టుగా ఈ ఉత్సవాన్ని నిర్వహిస్తుంటారు. 
2009 లో కృష్ణానదికి వచ్చిన వరదలలో ఈ గ్రామం తీవ్రంగా నష్టపోయింది. సగానికి పైగా ఊరు తూడ్చిపెట్టుకపోయింది. వరదలలో పూర్తిగా నివాసాలు కోల్పోయిన వారి కొరకు ప్రభుత్వం, అనంతపురం జిల్లాకు సంబంధించిన ఫాదర్ వింసెంట్ ఫెర్రర్ స్మారకార్థం ఏర్పడిన ఆర్.డి.టి. ( రూరల్ డెవలప్మెంట్ ట్రస్ట్ !) స్వచ్చంద సంస్థలు కలిసి సంయుక్తంగా 309 నూతన గృహాల కాలనీని నిర్మించి ఇచ్చారు. ఈ కాలనీ పాత గ్రామానికి దక్షిణాన, బోరవెల్లి గ్రామానికి వెళ్ళే దారిలో సర్వాంగ సుందరంగా దర్శనమిస్తుంది. ఈ కాలనీ నిర్మాణంలో ప్రభుత్వ వాటా 3,87 లక్షలైతే, ఆర్.డి.టి.,అనంతపురం వాటా 1,98 లక్షలు. ఈ కాలనీని తేది.15.09.2012 నాడు ఆంధ్రప్రదేశ్ ముఖ్యమంత్రి కిరణ్ కుమార్ రెడ్డి ప్రారంభించి ప్రజలకు అందుబాటులోకి తెచ్చారు. ఈ కాలనీలో విశాలమైన పార్కు, ఆ పార్కులో ఆంజనేయస్వామి దేవాలయం, పక్కనే ఆట స్థలం చూపరులను ఆకట్టుకుంటాయి. ఆ పార్కులోనే కాలనీ నిర్మాణానికి తోడ్పడిన ఫాదర్ వింసెంట్ ఫెర్రర్ విగ్రహాన్ని చూడవచ్చు.